MFCสบช่องสหรัฐฟื้นตั้งทาร์เก็ตฟันด์ซื้อหุ้น
บลจ.เอ็มเอฟซี ออกทาร์เก็ตฟันด์ ลงทุนหุ้นสหรัฐ ตั้งเป้าผลตอบแทน 7% ภายใน 10 เดือน รับเศรษฐกิจสหรัฐฟื้นตัวต่อเนื่อง
23 ก.พ. 2555

บลจ.เอ็มเอฟซี ออกทาร์เก็ตฟันด์ ลงทุนหุ้นสหรัฐ ตั้งเป้าผลตอบแทน 7% ภายใน 10 เดือน รับเศรษฐกิจสหรัฐฟื้นตัวต่อเนื่อง 
น.ส.ประภา ปูรณโชติ กรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี เปิดเผยว่า บริษัทออกกองทุนเปิดเอ็มเอฟซี อินเตอร์เนชั่นแนล ยู เอส 7 ซีรี่ส์ 1 (I-US7S1) ลงทุนในหลักทรัพย์ที่จดทะเบียนในตลาดหลักทรัพย์ของสหรัฐ ไม่น้อยกว่า 80% ของมูลค่าทรัพย์สินสุทธิของกองทุน ตั้งเป้าผลตอบแทนไม่น้อยกว่า 7% ภายใน 10 เดือน โดยเปิดขายวันที่ 23 ก.พ.-6 มี.ค.2555 
 กองทุนดังกล่าวเป็นกองทุนรวมแบบผสม เน้นลงทุนหลักทรัพย์ที่มีสภาพคล่องสูง เช่น ETF  ซึ่งผู้จัดการกองทุนสามารถปรับพอร์ตการลงทุนตามสภาวการณ์ตลาดได้ทันท่วงทีทั้งตราสารทุนและตราสารหนี้ ป้องกันความเสี่ยงจากอัตราแลกเปลี่ยนเงินตามสภาวะและลงทุนในสัญญาซื้อขายล่วงหน้า
 "เป็นโอกาสดีในการลงทุนในสหรัฐ เนื่องจากเศรษฐกิจสหรัฐรักษาระดับการฟื้นตัวได้ดี จากปัจจัยสนับสนุนคือการจ้างงานที่ต่อเนื่องจะทำให้เศรษฐกิจเติบโตอย่างมีเสถียรภาพ ธนาคารกลางสหรัฐดำเนินนโยบายรักษาระดับดอกเบี้ยต่ำและสภาพคล่องในระบบการเงินในระดับสูง ซึ่งเป็นการกระตุ้นการลงทุนตลาดทุน ขณะที่มูลค่าหุ้นของสหรัฐยังอยู่ในระดับน่าสนใจเมื่อเทียบกับอดีต"น.ส.ประภา กล่าว 
 นอกจากนี้ผลประกอบการของบริษัทในสหรัฐมีกำไรเพิ่มขึ้นต่อเนื่อง แต่สัดส่วนการลงทุนในตราสารทุนยังอยู่ในระดับต่ำและมีแนวโน้มว่านักลงทุนจะเข้ามาลงทุนในตราสารทุนมากขึ้นในช่วงที่อัตราดอกเบี้ยต่ำและนักลงทุนมีความมั่นใจดีขึ้น